കലാമണ്ഡലം താമിയാശാൻ

പ്രമുഖ വാദ്യകലാകാരനും ദളിതനായ ഏക കലാമണ്ഡലം ഭരണസമിതി അംഗവുമായിരുന്നു കലാമണ്ഡലം താമിയാശാൻ. ദളിതർക്ക് ഗുരുവായൂർ ക്ഷേത്രത്തിനകത്ത് മേളം അവതരിപ്പിക്കാൻ അനുമതി നൽകണമെന്ന് ആവശ്യപ്പെട്ട് മഞ്ജുളാൽ പരിസരത്ത് 1987 ജൂൺ 14 മുതൽ ഏഴുദിവസം നീണ്ട ഉപവാസത്തിൽ പങ്കെടുത്തിട്ടുണ്ട്. 2016 ൽ 76ാം വയസിൽ കുന്നംകുളത്ത് അന്തരിച്ചു.

കടവല്ലൂർ കല്ലുംപുറത്ത് വാദ്യകലാ പാരമ്പര്യമുള്ള വടക്കൂട്ട് ചേന്ദന്റെയും നീലിയുടെയും മകനായി 1940ലാണ് താമിയുടെ ജനനം. കടവല്ലൂർ ഗവ. ഹയർസെക്കൻഡറി സ്കൂളിലും, പഴഞ്ഞി ഗവ. ഹൈസ്കൂളിലുമായി വിദ്യാഭ്യാസം. സ്കൂൾ വിദ്യാഭ്യാസ കാലത്തുതന്നെ ചെണ്ടയിൽ പരിശീലനം. 1962ൽ തിമില അഭ്യസിച്ചു. പിന്നീട് മദ്ദളം. കൊമ്പും കുഴലും ആശാന് വഴങ്ങുമായിരുന്നു. സ്കൂൾ സഹപാഠികൂടിയായ കടവല്ലൂർ അരവിന്ദാക്ഷന്റെ ശിക്ഷണത്തിലായിരുന്ന മദ്ദള പഠനം. 1982 ൽ കലാമണ്ഡലത്തിൽ ചേർന്നു. അന്നമനട പരമേശ്വരൻ മാരാർ, ശ്രീധരൻ നമ്പീശൻ എന്നിവരിൽനിന്നും തിമിലയിലും ചെർപ്പുളശേരി ശിവനിൽനിന്നും മദ്ദളത്തിലും പ്രത്യേക പരിശീലനം നേടി. 

നിരവധി പുരസ്കാരങ്ങളും അദ്ദേഹത്തെ തേടിയെത്തി. 1992ൽ കേരള സാംബവർ സൊസൈറ്റിയുടെ പാക്കനാർ പുരസ്കാരം, 2002 ൽ കലാമണ്ഡലത്തിന്റെ പുരസ്കാരം, 2004ൽ ഡോ. അംബേദ്കർ ഫെലോഷിപ്, ക്ഷേത്ര വാദ്യ സംഗീത സമിതി അവാർഡ്, എന്നിവയും ഇതിൽപ്പെടുന്നു. ഇടതുപക്ഷ സഹയാത്രികനായ ഇദ്ദേഹം കടവല്ലൂർ പഞ്ചായത്തംഗമായിരുന്നു.

അവലംബം


വർഗ്ഗം:പഞ്ചവാദ്യം
വർഗ്ഗം:2016-ൽ മരിച്ചവർ
വർഗ്ഗം:വാദ്യകലാകാരന്മാർ
വർഗ്ഗം:ജൂലൈ 31-ന് മരിച്ചവർ
വർഗ്ഗം:1940-ൽ ജനിച്ചവർ